En god time før lukketid kl. 17 søndag kunne forårsmessen tage imod gæst nummer 20.000. Fredag lå besøgstallet på samme niveau som i 2010 med ca. 5.000 gæster, men lørdag viste vejrguderne sig fra sin bedste side, og sendte kaskader af solskin og nærmest sommerlig temperatur ned over Nordjylland, og det benyttede nordjyderne sig af til alt andet end at besøge forårsmessen. På trods af det kunne Aalborg Kongres & Kultur Center notere 6.000 gæster, og søndag var der fra åbningen kl. 10 og dagen ud et sjældent set ryk ind med over 9.000 besøgende. Omsætningen har for udstillerne været rigtig fin, og også det nye område i Europahallen New Bizz Zonen med mange små, nye og spændende virksomheder havde en forrygende omsætning.

Referat:
Med et godt besøgstal søndag blev Forårsmessen i Aalborg Kongres & Kultur Center en succes med forventet godt 20.000 publikummer over messens tre dage.